钦定古今图书集成/方舆汇编/职方典/第1108卷 > 《宁德县重修城隍庙记》陆游
## 钦定古今图书集成/方舆汇编/职方典/第1108卷 > 《宁德县重修城隍庙记》陆游

礼不必皆出于古，求之义而称、揆之心而安者，皆可
举也。斯人之生，食稻而祭先啬，衣帛而祭先蚕，饮而
祭先酒，畜而祭先牧，犹以为未，则凡日用起居所赖
者皆祭，祭门、祭灶、祭中霤之类是也。城者，以保民禁
奸，通节内外，其有功于人最大，顾以非古黜其祭，岂
人心所安哉？故自唐以来，郡县皆祭城隍，至今世犹
谨。守令谒见，其仪在他神祠上。社稷虽尊，特以令式
从事。至祈禳报赛，独城隍而已，则其礼顾不重欤？宁
德为邑，带山负海。双岩白鹤之岭，其高摩天，其险立
壁，负者股栗，乘者心惮。飞鸾官井之水，涛澜汹涌，蛟
鳞出没。登舟者涕泣与父母妻子别，已济者同舟更
相贺。又有气雾之毒，鼋鼍蛇虫，守宫之毒。邮亭逆旅，
往往大署墙壁，以道出宁德为戒。然邑之吏民独不
得避，则惟神之归。是以城隍祠比他邑尤盛。祠故在
西山之麓。绍兴元年，知县事赵君诜之始迁于此。二
十八年五月，权县事陈君摅复增筑之，高明壮大，称
邑人尊祀之意。既成，属某为记。某曰：“幽显之际远矣，
惟以其类可感，故古”之祭者，必思其嗜好。夫神之所
以为神，惟正直，所好亦惟正直。君傥无愧于此，则撷
涧溪之毛，挹行潦之水，足以格神。不然，丰豆硕俎，是
论以求福也，得无与神之意异耶？既以励君，亦以自
励，又因以励邑人。